Broj: 711-I-1089-P-321-19/20-02-12

Zagreb, 22. svibnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Andrije Mikulića, glavnog državnog inspektora u Državnom inspektoratu,** na 86. sjednici, održanoj 22. svibnja 2020., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Andrije Mikulića, glavnog državnog inspektora u Državnom inspektoratu, povodom okolnosti obrane doktorskog rada 14. prosinca 2015., neće se pokrenuti, s obzirom da je ista okolnost nastala prije stupanja na navedenu dužnost.**

Obrazloženje

Povjerenstvo je 31. listopada 2019. zaprimilo anonimnu prijavu mogućeg sukoba interesa podnesenu protiv dužnosnika Andrije Mikulića, glavnog državnog inspektora u Državnom inspektoratu, koja je zaprimljena u knjizi ulazne pošte Povjerenstva pod brojem: 711-U-3691-P-321/19-01-5, povodom koje se vodi predmet broj P-321/19.

U prijavi podnositelj navodi da je dužnosnik Andrija Mikulić položio doktorski rad pred komisijom čije član je bio njegov kum …………………...

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 8. ZSSI-a propisano je kako su čelnici državnih upravnih organizacija dužnosnici u smislu odredbi ZSSI-a, dok je ranije važećim zakonom člankom 3. stavkom 1. podstavkom 12. bilo propisano kako je glavni inspektor Državnog inspektorata dužnosnik u smislu navedenog Zakona. Člankom 5. Odluke o proglašenju Zakona o izmjenama Zakona o ustrojstvu i djelokrugu ministarstava i drugih središnjih tijela državne uprave propisano je da se članak 4. mijenja i pod točkom 7. propisuje da je jedna od državnih upravnih organizacija i Državni inspektorat. Stoga je Andrija Mikulić na temelju obnašanja dužnosti glavnog državnog inspektora u Državnom inspektoratu obvezan postupati sukladno odredbama ZSSI-a.

Uvidom u registar dužnosnika kojeg ustrojava i vodi Povjerenstvo utvrđeno je da dužnosnik Andrija Mikulić dužnost glavnog državnog inspektora obnaša od 1. travnja 2019., dok je u razdoblju od 28. prosinca 2015. pa do 1. travnja 2019. dužnosnik Andrija Mikulić obnašao dužnost zastupnika u Hrvatskom saboru.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u internetske stranice Rudarsko geološko naftnog fakulteta ( dalje u tekstu: RGN fakultet) utvrđena je objava obrane doktorskog rada dužnosnika Andrije Mikulića, dipl. ing. rud. u ponedjeljak, 14. prosinca 2015. pod naslovom „Održivi razvoj rudarske djelatnosti u Republici Hrvatskoj“, te je objavljeno da je jedan od članova povjerenstva pred kojima je pristupnik branio rad ……………………………., naslovni doc. RGN fakulteta Sveučilišta u Zagrebu, pri čemu se napominje kako doktorandi nemaju utjecaja na odluku o tome tko će biti imenovan kao član povjerenstva pred kojim će braniti doktorski rad.

Uvidom u internetske stranice portala CROSBI, Hrvatska znanstvena bibliografija, utvrđeno je da su Andrija Mikulić i ……………… navedeni kao koautori stručnih radova, koji datiraju i prije 2015.

Slijedom navedenog, uzimajući u obzir da je Andrija Mikulić postao dužnosnikom 28. prosinca 2015., a obrana doktorskog rada održana je 14. prosinca 2015., Povjerenstvo utvrđuje kako je predmetna okolnost koja se navodi u prijavi nastala prije nego je dužnosnik stupio na dužnost, slijedom čega ista nije razmatrana u kontekstu moguće povrede odredaba ZSSI-a.

Slijedom navedenog Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Andrija Mikulić, elektronička dostava
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana